题明秀亭
丁仲伦 (Yuan)
漓江东过昭州城，城边虚敞明秀亭。昔人创意岂云偶，爱此水秀山光明。隔江荔浦云横岭，西山铜鼓烟迷顶。万劫金钟古殿荒，千寻玉井沈波冷。往年城市连江居，即今郊野无村墟。凄凉三县赋役少，寂寞孤城楼橹虚。我曾十年摄其守，防虞听事重营久。几番舟楫重经过，屈指年华数来九。髦倪见我重伤神，繁华一去如浮云。府公俱是豪俊客，谓当鼓舞新斯民。青云飘风惜时晚，白日留顾下邱坂。何人为我呼梅公，山头啼鸟山花红。一杯磊落浇心胸，写诗作向临江风。